b'\n_START_ARTICLE_\nFranc Megu\xc5\xa1ar\n_START_SECTION_\n\xc5\xbdivljenjepis\n_START_PARAGRAPH_\n\xc5\xa0olal se je sprva v doma\xc4\x8dem kraju in Radovljici ter nato na Prvi dr\xc5\xbeavni gimnaziji v Ljubljani, nakar je od\xc5\xa1el \xc5\xa1tudirat na Dunaj. Na tamkaj\xc5\xa1nji univerzi je leta 1898 vpisal \xc5\xa1tudij prava, ki pa ga ni kon\xc4\x8dal. Nekaj \xc4\x8dasa je delal pri geometru in notarju v Kamniku, kmalu pa se je prepisal na \xc5\xa1tudij naravoslovja na dunajski filozofski fakulteti._NEWLINE_\xc5\xbde pred koncem \xc5\xa1tudija, leta 1903, je kljub sprva neuspe\xc5\xa1ni pro\xc5\xa1nji dobil zaposlitev na zoolo\xc5\xa1ki postaji v Trstu, \xc5\xa1e istega leta pa nato na biolo\xc5\xa1kem poskusnem zavodu (kasnej\xc5\xa1em vivariju) v dunajskem Pratru, kjer je leta 1904 postal asistent. Leto kasneje je doktoriral na Univerzi na Dunaju s tezo o anatomiji spolnih organov pri hro\xc5\xa1\xc4\x8du potapniku vrste Hydrophilus piceus. Nato se je ukvarjal z razli\xc4\x8dnimi fiziolo\xc5\xa1kimi in razvojnimi vpra\xc5\xa1anji, kot so spreminjanje barve pri razli\xc4\x8dnih \xc5\xbeu\xc5\xbeelkah in rakih, regeneracija pri \xc5\xbeu\xc5\xbeelkah ipd. Pripadal je eksperimentalni struji biologa Hansa Przibrama. V svojem laboratoriju je vzdr\xc5\xbeeval veliko \xc5\xa1tevilo vivarijev za poskuse, leta 1912 pa je s podporo Avstrijske akademije znanosti opravil tudi natan\xc4\x8dno terensko \xc5\xa1tudijo \xc5\xbeivljenjskih pogojev v jamah na Kranjskem._NEWLINE_Zaradi izrazite pedantnosti in strogosti v odnosu do znanstvenega dela, tako svojega kot dela kolegov, je pri\xc5\xa1el v konflikt z vodstvom, zato je izgubil polo\xc5\xbeaj leta 1913, ko je njegovo ustanovo prevzela akademija. S poskusi je nadaljeval kar v svojem stanovanju, pri \xc4\x8demer mu je pomagala \xc5\xbeena Minka. Ker mu v Avstriji tudi po ve\xc4\x8d pro\xc5\xa1njah ni uspelo dobiti nove slu\xc5\xbebe, je zapustil Dunaj in leta 1915 sprejel polo\xc5\xbeaj na Kmetijski poskusni postaji v Gorici, nato pa je izbruhnila prva svetovna vojna, v kateri je poleti 1916 kot kadet v avstrijski vojski padel na vzhodni fronti.'